**Govor predsednice Republike Slovenije Nataše Pirc Musar**

**na slavnostni otvoritvi Razvojnega centra MIK Celje**

**in Inštituta dr. Petra Novaka**

Vojnik, 25. september 2023

Velja govorjena beseda.

*Spoštovani gospod Franci Pliberšek,*

*Spoštovani predsednik Kluba slovenskih podjetnikov Joc Pečečnik,*

*Dragi zaposleni v MIK Celje,*

*Cenjeni gostje,*

Vedno, ko v Sloveniji gospodarstvo odpira nov razvojni center, sem izjemno vesela in ponosna.

Ker se zavedam, da je v vsako takšno investicijo potrebno vložiti veliko časa, znanja in finančnih sredstev, vam iskreno čestitam, da ste v MIKu imeli podjetniški pogum in vizijo ter sprejeli odločitev, da boste vlagali v nova znanja in da boste z inovacijami prispevali ne samo k uspešnejšemu poslovnemu rezultatu ampak tudi k bolj trajnostni prihodnosti.

Pogum, ki ste ga izkazali gospod Franci Pliberšek in sodelavci, je za slovensko gospodarstvo neprecenljiv. Tovrstni projekti od ustanoviteljev zahtevajo visokotehnološko znanje, vizionarstvo, odločnost, srčnost in trdo kožo za premagovanje ovir, ki jih na poti zagotovo ni manjkalo. Slogan »Vse se da, če se hoče«, je na tem mestu več kot ustrezen.

Gospod Pliberšek, ambiciozno ste se lotili naloge, da bi izboljšal kakovost bivanja prebivalcev Slovenije, istočasno pa ustvaril več kot 100 novih delovnih mest in dal priložnost povezovanja mladim z uveljavljenimi strokovnjaki.

To napredno in celostno razmišljanje je tisto, kar Slovenija potrebuje za rast in razvoj. To je priložnost za naše ljudi, da razvijajo svoje talente, sposobnosti in veščine. To je priložnost za najbolj inovativne in delavne mlade, da ostanejo v Sloveniji in da svojo prihodnost gradijo tukaj, v štajerski regiji.

Zdi se mi pomembno poudariti, da imamo v Sloveniji izjemno uspešna podjetja, ki so vpeta v evropske in globalne ekonomske tokove, ki se močno zavedajo pomena investiranja v razvoj, v zaposlene in vse bolj tudi v zeleni prehod. Ta podjetja predstavljajo hrbtenico slovenskega gospodarstva in so pomemben zaposlovalec v številnih lokalnih okoljih.

Gospodarstvo upravičeno opozarja na potrebo po stabilnem in predvidljivem domačem poslovnem okolju. Razvojna in tehnološka slovenska podjetja, ki so vpeta v evropske in globalne verige vrednosti, od države pričakujejo zakonodajno podlago, ki jim bo omogočala konkurenčnost na tujih trgih. Stabilno in predvidljivo davčno zakonodajo, ki ne bo podvržena prepogostim spremembam, a bo hkrati tudi stimulativna za investicije v tehnološki razvoj, v zeleni prehod in pri zaposlovanju visoko izobraženega inžinirskega kadra.

Na tem področju vidim še nekaj maneverskega prostora za izboljšave, zato Vlado, predvsem pa ministra za gospodarstvo, podpiram pri vseh ukrepih in prizadevanjih, ki gredo v to smer.

Brez vlaganj v razvoj, raziskave in inovacije ne bo uspešnih podjetji, a ne bo niti blaginje v družbi. Tega se še kako zavedate v MIKu, zato ste v nenehnem razvojnem ciklu.

Digitalizacija, avtomatizacija in široka uporaba umetne inteligence pomeni še več vlaganja v znanje in krepitev vezi med akademsko sfero in podjetji. MIK je pri tem že dolgo zelo aktiven, novi inštitut dr. Petra Novaka pa krona k vašemu stremljenju po inovacijah.

A se v MIKu zavedete tudi pričakovanj kupcev in končnih porabnikov, ki so vedno bolj ozaveščeni in zahtevajo kvaliteten, estetsko dovršen, trajnosten in okolju prijazen izdelek.

A v MIKu ne razmišljate samo o poslovnih rezultatih in novih izdelkih. Razmišljate tudi, kako biti dobrodelni. In pri tem ste zelo uspešni. Vsako leto na morje odpeljete več kot 100 otrok iz socialno šibkejših družin. V osemnajstih letih ste tako poletne počitnice v sklopu projekta MIK-ova karavana omogočili že 2100 otrokom iz vse Slovenije. Dobro se zavedate moči pozitivnega razmišljanja in dejstva, da na mladih svet stoji. Lahko si le želimo, da bo vašemu zgledu sledilo kar največ slovenskih podjetji. Hvala vam.

*Spoštovane zaposlene in zaposleni v družini MIK Celje,*

*Spoštovani gospod Franci Pliberšek,*

Že od leta 1990 se podjetniško dokazujete in uspešno nastopate na slovenskem in tujih trgih, kar potrjujejo številne reference na uspešnih projektih, ki so vam lahko v ponos. Čestitke za prehojeno pot in podjetniški pogum, ki je potreben vselej, ko poslovanje podjetja preskoči stopničko in se povzdigne na višji nivo.

Takrat lastniki podjetja odigrajo svojo ključno vlogo, in vi g. Pliberšek ste jo očitno vedno opravili z odliko.

Srečno in uspešno tudi v novemu razvojnemu centru in Inštitutu dr. Petra Novaka.